CELEX: 32018D0695
Language: lv
Date: 2018-04-30 00:00:00
Title: Komisijas Īstenošanas lēmums (ES) 2018/695 (2018. gada 30. aprīlis). saskaņā ar Eiropas Parlamenta un Padomes Direktīvas 2010/35/ES 31. panta 1. punktu par pasākumu, ko veikusi Dānija, proti, 10 kg un 5 kg PrimaDonna/Compolite CS kompozīta gāzes balonu izņemšanu un atsaukšanu no tirgus (izziņots ar dokumenta numuru C(2018) 2535) (Dokuments attiecas uz EEZ. )

8.5.2018   
            
            
               LV
            
            
               Eiropas Savienības Oficiālais Vēstnesis
            
            
               L 117/19
            
         KOMISIJAS ĪSTENOŠANAS LĒMUMS (ES) 2018/695
   (2018. gada 30. aprīlis).
   saskaņā ar Eiropas Parlamenta un Padomes Direktīvas 2010/35/ES 31. panta 1. punktu par pasākumu, ko veikusi Dānija, proti, 10 kg un 5 kg PrimaDonna/Compolite CS kompozīta gāzes balonu izņemšanu un atsaukšanu no tirgus
   
      
         (izziņots ar dokumenta numuru C(2018) 2535)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2010. gada 16. jūnija Direktīvu 2010/35/ES par pārvietojamām spiediena iekārtām un par Padomes Direktīvu 76/767/EEK, 84/525/EEK, 84/526/EEK, 84/527/EEK un 1999/36/EK atcelšanu (1) un jo īpaši tās 31. panta 1. punktu,
   tā kā:
   
               (1)
            
            
               Saskaņā ar Direktīvas 2010/35/ES 30. pantu Dānija 2016. gada augustā pēc vairākiem negadījumiem paziņoja Komisijai par pasākumu, ar kuru izņem un atsauc no tirgus kompozīta gāzes balonus, ko ražo Composite Scandinavia AB, Kompositvägen 3, 943 33 Öjebyn, Sweden un Dānijā izplata Primagaz Danmark A/S.
            
         
               (2)
            
            
               Attiecīgos ražojumus ražoja Composite Scandinavia AB. To tips bija apstiprināts saskaņā ar tipa apzīmējumu “Compolite CS6” un “Compolite CS 10, Passion 10” atbilstīgi EK tipa pārbaudes sertifikātam Nr. 01-794441 un 08-11688701, ko izsniegusi paziņotā struktūra Inspecta Sweden AB par testiem, kas veikti saskaņā ar standartu EN 12245:2002 un EN 14427:2004+A1:2005, produktus ar komercnosaukumu “PrimaDonna 5 kg code 1305” un “PrimaDonna 10 kg code 1310” pārdod uzņēmums Primagaz Danmark A/S. Izņemšana un atsaukšana no tirgus neattiecas uz gāzes baloniem, ko lieto ar gāzi darbināmos autoiekrāvējos un kas konstruēti saskaņā ar iepriekš minētā tipa apzīmējuma sertifikātiem.
            
         
               (3)
            
            
               Tehniskās prasības, kas piemērojamas pārvietojamām spiediena iekārtām, ir ietvertas Eiropas Parlamenta un Padomes Direktīvas 2008/68/EK (2) pielikumos. Saskaņā ar Direktīvas 2008/68/EK I pielikuma I.1. iedaļas 6.2.4.1. punkta un II pielikuma II.1. iedaļas īpašajām prasībām gadījumā, ja vienu un to pašu prasību piemērošanai ir norādīts vairāk nekā viens Eiropas standarts, tad piemēro tikai vienu no tiem, bet pilnībā, ja vien nav norādīts citādi. Tāpēc tipa apstiprinājuma sertifikātu neizdod saskaņā ar diviem atšķirīgiem standartiem.
            
         
               (4)
            
            
               Standarta EN 12245:2002 5.2.12. punktā ir noteikts, ka baloni nedrīkst saplīst 2 minūšu laikā, sākot no ugunsdrošības testa sākuma, bet standarta EN 14427:2004+A1:2005 5.2.13.1. un 5.2.13.2. punktā noteikts, ka testa laikā baloni nedrīkst saplīst katastrofālā veidā, un tests ir jāveic vismaz 30 minūtes.
            
         
               (5)
            
            
               Dānijas paziņojumam bija pievienots ziņojums par testiem, ko minētajiem kompozīta gāzes baloniem veica Dānijas Ugunsdrošības institūts (DBI) saskaņā ar standartu EN 14427:2004+A1:2005. Saskaņā ar testa ziņojumu, testētie baloni neatbilda kritērijiem, kas aprakstīti 5.2.13.1. un 5.2.13.2. punktā, jo tie katastrofālā veidā saplīsa mazāk kā pēc 3 minūtēm.
            
         
               (6)
            
            
               Tāpēc Dānijas varas iestādes lika izplatītājam izņemt minētos kompozīta gāzes balonus no izplatīšanas ķēdes, un atsaukt tos, kas pieder patērētājiem.
            
         
               (7)
            
            
               Komisija aicināja ražotāju un izplatītāju Dānijā darīt zināmus savus apsvērumus par Dānijas iestāžu veikto pasākumu. Savā atbildē ražotājs, Composite Scandinavia AB, apgalvoja, ka lēmums nav pamatots tāpēc, ka ražojumu radītais risks nav pareizi novērtēts, un ka ražojumi atbilst visām būtiskajām drošuma prasībām. Pēc ražotāja vārdiem ražojumu neatbilstoša izmantošana vai tieša saskare ar liesmu nepierāda, ka ražojumi paši rada nopietnu risku. Izplatītājs, Primagaz Danmark A/S, apšauba arī Dānijas iestāžu lēmumu.
            
         
               (8)
            
            
               Komisija pēc apspriešanas saņēma turpmāku informāciju, ka līdzīgus izņemšanas pasākumus attiecībā uz to pašu ražojumu veikusi Somija, Zviedrija un Norvēģija.
            
         
               (9)
            
            
               Dānijas iestāžu sniegto pierādījumu pārbaude apliecina, ka iepriekšminētie kompozīta gāzes baloni neatbilst prasībām, kas noteiktas Direktīvā 2008/68/EK par bīstamo kravu iekšzemes pārvadājumiem. Tātad kompozīta gāzes baloni rada nopietnu risku un tādēļ tie būtu jāizņem un jāatsauc no tirgus,
            
         IR PIEŅĒMUSI ŠO LĒMUMU.
   1. pants
   Dānijas veiktais pasākums, kas ietver 10 kg un 5 kg PrimaDonna/Compolite CS kompozīta gāzes balonu, ko ražo Composite Scandinavia, izņemšanu un atsaukšanu no tirgus, ir pamatots.
   2. pants
   Šis lēmums ir adresēts dalībvalstīm.
   
      Briselē, 2018. gada 30. aprīlī
      
         
            Komisijas vārdā –
         
         
            Komisijas locekle
         
         Violeta BULC
      
   
   
      (1)  OV L 165, 30.6.2010., 1. lpp.
   
   
      (2)  Eiropas Parlamenta un Padomes 2008. gada 24. septembra Direktīva 2008/68/EK par bīstamo kravu iekšzemes pārvadājumiem (OV L 260, 30.9.2008., 13. lpp.).